***Π. Μάρκος Φώσκολος***

**ΠΑΠΑΣ ΦΡΑΓΚΙΣΚΟΣ (2013-2025)**

**Ένας Πάπας μοναδικός και ξεχωριστός**

**(Παρουσίαση της Αυτοβιογραφίας *ΕΛΠΙΔΑ*, ΙΤΗΠ, 6 Οκτωβρίου 2025)**

Ο Πάπας Φραγκίσκος, ήταν κληρικός από την Αργεντινή, μέλος του μοναχικού τάγματος των Ιησουιτών, που έγινε ο 266ος Επίσκοπος Ρώμης, επικεφαλής της Καθολικής Εκκλησίας, ανώτατος άρχοντας της Πόλης του Βατικανού, από την εκλογή του στις 13 Μαρτίου 2013, έως τον θάνατό του τον Απρίλιο του 2025.

Τις αμέσως επόμενες μέρες από τον θάνατό του, ο ελληνικός ηλεκτρονικός και άλλος τύπος προσπαθούσε να βρει καθολικούς ιερείς κλπ οι οποίοι θα μπορούσαν να παραχωρήσουν κάποια συνέντευξη ή δήλωση ή πρόβλεψη για τον διάδοχο του πάπα Φραγκίσκου. Πέντε ή έξι φορές μου ζήτησαν κάποια δήλωση, ερμηνεία κάποιου γεγονότος κλπ και επίσης μου ζήτησαν ένα σύντομο κείμενο για τον ίδιο τον πάπα Φραγκίσκο και που να έκανα αναφορά στον πιθανό διάδοχό του. Δεν ήταν εύκολο. Έγραψα, λοιπόν, πως δεν θα ήθελα με κανένα τρόπο ένα δεύτερο Φραγκίσκο. Θα ήταν imitation και όχι αυθεντικός. Κάτω από την πίεση της προσωπικότητας του προκατόχου του, θα ήταν ίσως ένας καλός μιμητής, αλλά όχι αυθεντικός Φραγκίσκος. Και νομίζω πως έκρινα σωστά. Ο πάπας Λέων ΙΔ’ προέρχεται από τον γεωγραφικό χώρο του Φραγκίσκου, αλλά δεν είναι ο Φραγκίσκος. Και ευτυχώς.

Έχοντας την πείρα να έχω συγγράψει μια ιστορία της Καθολικής Εκκλησίας, υποχρεωτικά ανασκάλεψα τη ζωή διαφόρων παπών, τόσο ως ατόμων, όσο και ως ποιμένων, πριν και μετά την άνοδό τους στην Καθέδρα του Αποστόλου Πέτρου. Και όσο ζούσε και όταν απεβίωσε, εκείνες τις μέρες από τον θάνατο ως την κηδεία, που όλος ο κόσμος έβλεπε και άκουγε γι’ αυτή την παγκόσμιας εμβέλειας προσωπικότητα, διερωτήθηκα, και χάριν των δημοσιογράφων, ποιες υπήρξαν οι ιδιαιτερότητες του πάπα Φραγκίσκου, του πάπα Bergoglio, που οφείλει να καταγράψει ένας ιστορικός που θα ασχοληθεί με τη μεγάλη λίστα των Ρωμαίων Αρχιερέων. Πέραν από εκείνες τις πρωτιές που δεν οφείλονταν στον ίδιο (πρώτος πάπας Αργεντινός, πρώτος από τη Λατινική Αμερική, πρώτος πάπας Ιησουίτης) υπήρξαν και εκείνες που επέλεξε ο ίδιος: διάλεξε για πρώτη φορά το όνομα Φραγκίσκος, προερχόμενο από ένα τάγμα που δεν ήταν το δικό του, διάλεξε να μη χρησιμοποιεί τίτλους (θα μπορούσε να επιλέξει κάποιον ή κάποιους από τις δύο περίπου δεκάδες… που διαθέτει η θέση στην οποία εξελέγη…), διάλεξε να ντύνεται με ράσα και άμφια ευτελούς, θα έλεγα, χρηματικής αξίας. Διάλεξε να μην κατοικεί στο ιστορικό διαμέρισμα των παπών, αλλά σε μια πανσιόν ιερέων και καλούσε στην κοινή τραπεζαρία φίλους και γνωστούς για να συμφάγουν μαζί του, σχεδόν σε καθημερινή βάση…

Κάποιες απ’ αυτές τις συμπεριφορές τις είχε υιοθετήσει από τότε που ήταν αρχιεπίσκοπος του Μπουένος Άιρες, όπου κυκλοφορούσε συνήθως με το λεωφορείο, συνέτρωγε με πιστούς και ιερείς και περιποιόταν ο ίδιος, σε πολλά, τον γέροντα προκάτοχό του.

Ως μοναχός Ιησουίτης είχε επιλέξει για τον εαυτό του να είναι ιερομόναχος, αλλά και στην υπηρεσία των πιστών και όχι ένας απλός καλόγερος σε ενορατική απομόνωση. Οι Ιησουίτες διακρίθηκαν τον τελευταίο αιώνα σε κοινωνικές ενασχολήσεις και αποστολές. Για τούτο και ο Bergoglio και ως αρχιεπίσκοπος ακόμα ασχολήθηκε με θέματα κοινωνικής δικαιοσύνης, μεταξύ των φτωχών. Η εκλογή του σε καρδινάλιο του αναγγέλθηκε, ενώ τελούσε τη Θ. Λειτουργία σε μια πλατεία μιας λαϊκής συνοικίας της αρχιεπισκοπής του. Ήταν Ιησουίτης που, θα μπορούσαμε να πούμε, πως αλληθώριζε προς τον φραγκισκανισμό. Ο ίδιος διηγείται πως την ίδια εκείνη ώρα που εξελέγη πάπας και πήγαν οι καρδινάλιοι να τον συγχαρούν, ένας απ’ αυτούς έσκυψε στο αφτί του και του είπε: «μην ξεχάσεις τους φτωχούς»!

Και δεν τους ξέχασε! Τα δελτία ειδήσεων τον έδειχναν συχνά να επισκέπτεται νοσοκομεία, να συζητά και να φιλοξενεί μετανάστες, να πλένει τα πόδια φυλακισμένων, να επισκέπτεται τα κοντέινερ στη Λέσβο, στη Lampedusa, να παίρνει μαζί του στο αεροπλάνο μια οικογένεια προσφύγων, να συντρώγει με άστεγους, κ.ο.κ.

Όλα αυτά είναι μοναδικά στην ιστορία των παπών, από τον μεσαίωνα και εδώ. Για τους παλαιότερους, όπως περιγράφουν τα συναξάρια των παπών, ήταν και αυτοί ποιμένες που έφεραν την «οσμή των προβάτων» και θυσιάστηκαν για το ποίμνιό τους, όπως δίδαξε ο «Καλός Ποιμήν».

Ένα άλλο στοιχείο, μοναδικό και αυτό του πάπα Φραγκίσκου, ήταν ότι συνέγραψε την αυτοβιογραφία του και θέλησε να εκδοθεί. Ήταν μια πράξη κηρυγματικού χαρακτήρα. Ο σκοπός δεν είναι να εκθειάσει τον εαυτό του και τους ηρωισμούς του για να τον θαμάσει περισσότερος κόσμος. Θέλησε να μοιραστεί μαζί μας τη ζωή του, όπως τη μοιραζόταν μαζί με όλο τον κόσμο που τον άκουγε στις ακροάσεις, στις ομιλίες, στις επισκέψεις του σε τόσες χώρες. Μοιράζεται, σ’ αυτό το βιβλίο, τη ζωή του, με την ίδια απλότητα που θα έκοβε ένα καρβέλι ψωμί για να το μοιραστεί με ένα πρόσφυγα, με ένα άστεγο, με ένα απλό άνθρωπο.

Σας προτείνω να το αγοράσετε και να το διαβάσετε και να το κρατείστε στο σπίτι σας για τα παιδιά σας και για τα εγγόνια σας. Είναι οι παρακαταθήκες ζωής ενός ανθρώπου που σας αγάπησε, έστω και αν δεν σας γνώρισε προσωπικά. Κάποιους τους γνώρισε και τους έσφιξε το χέρι και μοιράστηκε μαζί τους ένα εγκάρδιο χαμόγελο. Με αυτό το βιβλίο, την ΕΛΠΙΔΑ, μοιράζεται και τη ζωή του.